Broj:

Zagreb, 7. siječnja 2020.g. NACRT, izvj. TV, savj. IM

Povjerenstvo za odlučivanje o sukobu interesa (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“, broj 26/11, 12/12, 126/12, 48/13, 57/15 i 98/19., u daljnjem tekstu: ZSSI), **na zahtjev dužnosnika Neš Sinožića, zamjenika općinskog načelnika Općine Brtonigla,** za davanjem mišljenja Povjerenstva, na 74. sjednici, održanoj 7. siječnja 2020.g., daje sljedeće:

**MIŠLJENJE**

1. **Dužnosnik Neš Sinožić, zamjenik općinskog načelnika Općine Brtonigla, može sudjelovati na Natječaju za kupnju stanova, neizgrađenog građevinskog zemljišta za gradnju obiteljskih kuća i izgrađenih obiteljskih kuća u sklopu realizacije Programa zadovoljavanja stambenih potreba građana Općine Brtonigla - Verteneglio po povoljnijim uvjetima, KLASA: 944-05/19-50/12 od 29. studenog 2019.g., te uz ograničenja koja se navode u izreci ovog mišljenja sklopiti Ugovor o kupoprodaji, ukoliko sukladno uvjetima Natječaja ostvari pravo na kupnju.**
2. **Dužnosnik ne smije sudjelovati u radnjama koje provodi Općina Brtonigla u svezi s predmetnim Javnim natječajem,**
3. **Upućuje se dužnosnik da na internetskim stranicama Općine Brtonigla javno objavi okolnost da sudjeluje u Javnom natječaju koji provodi Općine Brtonigla, zajedno s predmetnim Mišljenjem Povjerenstva.**

Obrazloženje

Zahtjev za davanjem mišljenja Povjerenstva podnio je dužnosnik Neš Sinožić, zamjenik općinskog načelnika Općine Brtonigla. U knjigama ulazne pošte zahtjev je zaprimljen pod poslovnim brojem 711-U-4324-M-166/19-01-2, dana 23. prosinca 2019.g., povodom kojeg se vodi predmet broj M-166/9. Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona, stoga je i Neš Sinožić, povodom obnašanja dužnosti zamjenika općinskog načelnika Općine Brtonigla, obvezan postupati sukladno odredbama ZSSI-a. Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U predmetnom zahtjevu dužnosnik navodi kako je podnio zahtjev za kupnju nekretnine na Natječaj za kupnju stanova, neizgrađenog građevinskog zemljišta za gradnju obiteljskih kuća i izgrađenih obiteljskih kuća u sklopu realizacije Programa zadovoljavanja stambenih potreba građana Općine Brtonigla – Verteneglio po povoljnijim uvjetima, KLASA: 944-05/19-50/12 URBROJ: 2105/04-02/01-19-47 od 29. studenog 2019.g. zapisnikom komisije koja je otvarala zahtjeve predloženo je općinskom načelniku donošenje odluke o sklapanju ugovora o kupnji nekretnine, obzirom da je bio podnositelj zahtjeva s najviše bodova. Dužnosnik napominje kako nekretninu ne dobiva najpovoljniji ponuditelj već podnositelj zahtjeva sa najviše bodova sukladno uvjetima iz Odluke o raspisivanju natječaja za kupnju stanova, obiteljskih kuća i zemljišta u sklopu realizacije Programa zadovoljavanja stambenih potreba građana Općine Brtonigla – Verteneglio. Dužnosnik napominje kako da nije bio član komisije koja je otvarala predmetne zahtjeve i da nije imao nikakvog utjecaja na iste. Slijedom navedenog traži mišljenje Povjerenstva.

Povjerenstvo je po zaprimljenom zahtjevu za davanjem mišljenja zatražilo dopunu istoga, u svrhu utvrđenja svih okolnosti relevantnih za donošenje mišljenja dužnosniku. Tako je 2. siječnja 2020.g. zatražena dostava predmetnog Natječaja za kupnju stanova, neizgrađenog građevinskog zemljišta za gradnju obiteljskih kuća i izgrađenih obiteljskih kuća, zatim Program zadovoljavanja stambenih potreba građana Općine Brtonigla od 29. studenog 2019.g., Odluku o imenovanju natječajne Komisije te zapisnike sa svih sastanaka Komisije. Tražena dokumentacija dostavljena je 7. siječnja 2020.g.

Uvidom u dostavljenu dokumentaciju utvrđeno je kako je Općinsko vijeće Općine Brtonigla dana 7. rujna 2009.g. donijelo Odluku o uvjetima i kriterijima za kupnju stanova, neizgrađenog građevinskog zemljišta za gradnju obiteljskih kuća i izgrađenih obiteljskih kuća u sklopu realizacije Programa zadovoljavanja stambenih potreba građana Općine Brtonigla po povoljnijim uvjetima, KLASA: 370-03/09-01/01 URBROJ: 2105/04-01-09-2 (u daljenjm tekstu: **Odluka o uvjetima i kriterijima za kupnju**. Navedenom odlukom propisano je tko ima pravo kupnje zemljišta za predmetnu namjenu, definiraju se uvjeti za podnositelja zahtjeva, koje zemljište može biti predmet javnog natječaja, postupak istog i druga pitanja vezano uz predmetnu prodaju. Odluku o raspisivanju javnog natječaja donosi općinski načelnik te Općinsko vijeće Općine Brtonigla, a prodaja zemljišta vrši se na temelju Odluke o odabiru podnositelja sa najvećim brojem ostvarenih bodova, sukladno kriterijima iz Odluke o uvjetima i kriterijima za kupnju. navedena

Odluku o uvjetima i kriterijima za kupnju stanova, neizgrađenog građevinskog zemljišta za gradnju obiteljskih kuća i izgrađenih obiteljskih kuća u sklopu realizacije Programa zadovoljavanja stambenih potreba građana Općine Brtonigla po povoljnijim uvjetima od 7. rujna 2009.g. izmijenjena je Odlukom o izmjenama i dopunama navedene Odluke 1. listopada 2013.g.

Dana 29. studenog 2019.g. općinski načelnik Općine Brtonigla – Verteneglio raspisao je i objavio Natječaj za prikupljanje zahtjeva za kupnju stanova neizgrađenog građevinskog zemljišta za gradnju obiteljskih kuća i izgrađenih obiteljskih kuća u sklopu realizacije Programa zadovoljavanja stambenih potreba građana Općine Brtonigla – Verteneglio po povoljnijim uvjetima, KLASA: 944-05/19-50/12 URBROJ: 2105/04-02/01-19-47 (u daljnjem tekstu: **Natječaj**). U Natječaju se taksativno navode čestice koje su predmet natječaja te postupak po Natječaju. U točci 8. Natječaja propisani su kriteriji i način na koji se isti dodjeljuju. Natječaj provodi te analizu i bodovanje zahtjeva vrši Komisija za provođenje postupka raspolaganja nekretninama u vlasništvu Općine te sastavlja Listu reda prvenstva. Općinski načelnik na temelju provedenog postupka i utvrđene Liste prvenstva donosi Odluku o odabiru podnositeja zahtjeva s najvećim brojem ostvarenih bodova i o sklapanju ugovora donosi Zaključak o odobravanju zahtjeva. Sa kupcima se potom, nakon provedenog natječaja, sklapa Ugovor o kupnji. Povjerenstvo napominje kako su Natječajem propisani objektivni kriteriji za bodovanje zahtjeva, a u slučaju da dva ili više podnositelja zahtjeva imaju isti broj bodova primjenjuju se dodatni kriteriji koji su također objektivno propisani natječajem.

Općinsko vijeće Općine Brtonigla je 13. rujna 2017.g. donijelo Odluku o osnivanju i imenovanju Komisije za provođenje postupaka raspolaganja nekretninama u vlasništvu Općine brtonigla, KLASA: 022-01/17-10/06 URBROJ: 2105/04-01-17-3, a dana 14. lipnja 2019.g. donijelo Rješenje o razrješenju i imenovanju člana Komisije za provođenje postupaka raspolaganja nekretninama u vlasništvu Općine Brtonigla – Verteneglio, KLASA: 021-01/17-10/0 URBROJ: 2105/04-01-17-3. navedena Komisija provodila je Natječaj, što je razvidno iz Zapisnika sa sjednice Komisije za provedbu postupka raspolaganja nekretninama u vlasništvu Općine Brtonigla – Verteneglio (dalje: **Komisija**) od 19. prosinca 2019.g.

Uvidom u gore navedeni Zapisnik Komisije utvrđeno je kako je na Natječaj prispjelo devet pravodobnih zahtjeva te jedna dopuna prijavi. Dužnosnik Neš Sinožić podnio je zahtjev za dvije čestice te je prijava ocjenjena kao potpuna. Nakon provedenog bodovanja Komisija je izradila Tablični prikaz u kojem su utvrđeni podnositelji zahtjeva sa pristiglim bodovima. Komisija je također konstatirala kako će se u vezi prijave dužnosnika Neša Sinožića, odnosno mogućeg sukoba interesa, zatražiti mišljenje nadležnog tijela. Komisija je potom dala prijedlog općinskom načelniku Općine Brtonigla za donošenje odluke o odabiru podnositelja zahtjeva sa najvećim brojem ostvarenih bodova i o sklapanju ugovora o prodaji u kojoj se, između ostalih, predlaže i sklapanje ugovora o kupoprodaji s dužnosnikom za jednu česticu.

Člankom 15. Odluke o uvjetima i kriterijima za kupnju propisano je da se natječaj za podnošenje zahtjeva za kupnju stana objavljuje na oglasnoj ploči Općine Brtonigla, a obavijest o raspisanom natječaju u jednom dnevnom listu. Rok za podnošenje zahtjeva je 8 dana od dana objave natječaja. Slijedom navedenog Povjerenstvo je zatražilo očitovanje Općine Brtonigla u vezi primjene navedene odredbe na konkretan natječaj. Općina Brtonigla je 9. siječnja 2020.g. dostavila očitovanje da je cjeloviti tekst predmetnog Natječaja objavljen na oglasnoj ploči u sjedištu Općine te na svim oglasnim pločama po naseljima, kao i na internetskim stranicama Općine Brtonigla. Obavijest o objavi natječaja objavljena je također u dnevnom tisku Glasa Istre, pod rubrikom Oglasi, za što se dokaz dostavlja u prilogu očitovanja.

Člankom 2. ZSSI-a propisano je da dužnosnici pri obnašanju javne dužnosti ne smiju svoj privatni interes stavljati iznad javnog interesa te da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti, kada se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili kada privatni interes dužnosnika može utjecati na njegovu nepristranost u obavljanju javne dužnosti.

Nadalje, dužnosnici sukladno članku 5. ZSSI-a u obnašanju javnih dužnosti moraju postupati časno, pošteno, savjesno, odgovorno i nepristrano, čuvajući vlastitu vjerodostojnost i dostojanstvo povjerene im dužnosti te povjerenje građana. Dužnosnici ne smiju koristiti javnu dužnost za osobni probitak ili probitak osobe koja je s njima povezana, a za obnašanje javnih dužnosti su osobno odgovorni prema tijelu ili građanima koji su ih imenovali ili izabrali; dok građani imaju pravo biti upoznati s ponašanjem dužnosnika kao javnih osoba, koje je u vezi s obnašanjem njihove dužnosti.

Dužnosnicima je temeljem članka 7. točke i) ZSSI-a zabranjeno koristiti svoj položaj utjecanjem na odluku izvršne vlasti, kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Imajući u vidu gore navedene odredbe ZSSI-a, dužnosnik Neš Sinožić se nalazi u situaciji u kojoj se kao fizička osoba prijavljuje i sudjeluje u predmetnom natječaju. S druge strane, istovremeno bi, sukladno ovlaštenju općinskog načelnika, dužnossnik mogao ispred Općine Brtonigla poduzimati pojedine radnje u natječaju, čime bi mogao doći u situaciju sukoba interesa u smislu članka 2. ZSSI-a, jer bi se u tom slučaju istovremeno pojavio u dvostrukoj ulozi. Stoga bi u svom postupanju dužnosnik trebao poduzeti mjere kojim će svoj privatni interes podrediti javnom interesu. U cilju upravljanja situacijom potencijalnog sukoba interesa, upućuje se dužnosnik da ne sudjeluje u radnjama koje provodi Općina Brtonigla u svezi s predmetnim Javnim natječajem, kao i da na internetskim stranicama Općine Brtonigla javno objavi okolnost da sudjeluje u Javnom natječaju koji provodi Općine Brtonigla, zajedno s predmetnim Mišljenjem Povjerenstva. Što se samog natječaja tiče Povjerenstvo je uvidom u dostavljenu dokumentaciju utvrdilo kako je isti raspisan temeljem ranije donesene odluke Općinskog vijeća Općine Brtonigla, da dužnosnik nije sudjelovao u postupku provedbe Natječaja, odnosno da je Komisiju koja provodi natječaj imenovalo također Općinsko vijeće, kao i da su kriteriji za bodovanje kandidata unaprijed objektivno propisani. Stoga dužnosnik prema mišljenju Povjerenstva može sudjelovati na predmetnom Natječaju te uz ograničenja koja se navode u ovom mišljenju sklopiti Ugovor o kupoprodaji, ukoliko sukladno uvjetima Natječaja ostvari pravo na kupnju.

Slijedom navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Neš Sinožić, elektroničkom dostavom
2. Objava na internetskoj stranici Povjerenstva
3. Pismohrana